**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  16 – 1 – 2025

**ΑΜΑΡΟΥΣΙΟΥ Αρ. Πρ.:** 20

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: ΥΠΑΙΘΑ, Δ/νση Π. Ε. Β΄ Αθήνας**

**Κοινοποίηση: Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Θέμα : «Σχετικά με τις αλλαγές που σχεδιάζει η κυβέρνηση στα Πειθαρχικά Συμβούλια των Εκπ/κών – Δ. Υ. »**

Το Δ.Σ. του Συλλόγου Εκπ/κών Π. Ε. Αμαρουσίου, εκφράζοντας την αγανάκτηση των συναδέλφων – μελών του σωματείου μας, καταγγέλλει την πρόθεση της κυβέρνησης να προχωρήσει σε αλλαγές στη σύνθεση και λειτουργία των Πειθαρχικών Συμβουλίων των Δημοσίων Υπαλλήλων. Όπως ανακοινώθηκε στο τελευταίο Υπουργικό Συμβούλιο, οι αλλαγές αυτές θα προχωρήσουν άμεσα, με στόχο, όπως δηλώνεται, την «ταχύτητα», την «αποτελεσματικότητα» και τη «διαφάνεια». Οι εξαγγελίες περιλαμβάνουν τη σύσταση ενιαίου οργάνου από μέλη του Νομικού Συμβουλίου του Κράτους (ΝΣΚ), αποκλείοντας αιρετούς εκπροσώπους των εργαζομένων (οι οποίοι πρέπει να εκλέγονται αποκλειστικά με δια ζώσης – αδιάβλητες εκλογικές διαδικασίες), καθώς και αυστηρότερες ποινές και διαδικασίες.

Αυτό που επιμελώς αποσιωπήθηκε είναι ότι οι αλλαγές που προτείνονται στοχεύουν κυρίως **στη φίμωση εργαζομένων που αντιδρούν στον αυταρχισμό και τις αντιλαϊκές πολιτικές της κυβέρνησης, μετατρέποντας τις αντιδράσεις τους σε πειθαρχικά παραπτώματα,** όπως επίσης ότι η ταχύτητα διεκπεραίωσης των πειθαρχικών υποθέσεων εξαρτάται από τους υπουργούς και τις διοικήσεις, που καθορίζουν τη διαδικασία.

Είναι γεγονός ότι οι περισσότερες υποθέσεις διαφθοράς και κακοδιαχείρισης αφορούν κυρίως τα ανώτερα διοικητικά στελέχη και όχι τους απλούς εργαζόμενους. **Τα σωματεία ποτέ δεν ανέχθηκαν, ούτε συγκάλυψαν τέτοια φαινόμενα, αντίθετα τα κατήγγειλαν και σε πολλές περιπτώσεις, αυτά αποκαλύφθηκαν με τη δική τους παρέμβαση**. **Οι αντιδραστικές αλλαγές που προωθούνται μάλλον θα ενισχύουν το κλίμα συγκάλυψης και κουκουλώματος.**

Επίσης, οι αλλαγές που εξαγγέλλει η κυβέρνηση ούτε τη δικαιοσύνη ούτε την διαφάνεια εξασφαλίζουν. Αντιθέτως, ενισχύουν τον αυταρχισμό και την αυθαιρεσία. Η απομάκρυνση των αιρετών εκπροσώπων των εργαζομένων αφαιρεί κάθε στοιχείο αντικειμενικότητας, αφήνοντας περιθώριο για αδικίες «εν κρυπτώ». Δεν είναι άλλωστε πρώτη φορά που επιχειρείται κάτι τέτοιο. Παρόμοιες διατάξεις είχαν εισαχθεί το 2012 με τον Ν.4057/2012 από την τότε κυβέρνηση ΠΑΣΟΚ - ΝΔ - ΛΑΟΣ, αποκλείοντας τους αιρετούς εκπροσώπους των εργαζομένων από τα πειθαρχικά συμβούλια. Και τότε, όπως και τώρα, στόχος ήταν οι ίδιοι οι εργαζόμενοι και η φίμωση κάθε αντίδρασης. Η σύμπλευση των πολιτικών κομμάτων που υποστηρίζουν αυτές τις αντιδραστικές αλλαγές είναι ξεκάθαρη.

Πρόκειται για συνέχιση της επίθεσης ενάντια σε σωματεία και εκπαιδευτικούς που αντιστέκονται στην αντιεκπαιδευτική πολιτική της κυβέρνησης, την αποκαλύπτουν, οργανώνουν την πάλη όλων των συναδέλφων, για να την εμποδίσουν. Στο κλάδο μας έχουμε δεκάδες τέτοιες περιπτώσεις με τις παραπομπές στα πειθαρχικά αλλά και τις καθαιρέσεις.

Για παράδειγμα:

* Οι άδικες παραπομπές εκατοντάδων συναδέλφων στα πειθαρχικά συμβούλια, επειδή συμμετείχαν σε νόμιμες απεργιακές κινητοποιήσεις που έχουν κηρύξει ΔΟΕ - ΟΛΜΕ κατά της «αξιολόγησης», αλλά και οι καθαιρέσεις προϊσταμένων Νηπιαγωγείων – Διευθυντών/Διευθυντριών Δημοτικών Σχολείων.
* Οι διώξεις για την έκφραση αλληλεγγύης σε λαούς που σφαγιάζονται (π.χ. η στοχοποίηση της συναδέλφου μας εκπαιδευτικού στο 3ο Δ.Σ. Ταύρου για το καλλιτεχνικό έργο που δημιούργησε με τους μαθητές της για την Παλαιστίνη),
* η στοχοποίηση για τη συμμετοχή τους ενάντια στην πολιτική της κατηγοριοποίησης σχολείων και μαθητών,
* η διεκδίκηση ασφαλών συνθηκών εργασίας, είναι μόνο μερικά παραδείγματα του αυταρχισμού που προωθείται.

**Οι εξαγγελίες της κυβέρνησης εντάσσονται σε μια συνολική στρατηγική φίμωσης,   
όπου το μήνυμα είναι ξεκάθαρο: «Μη μιλάτε, μη διαμαρτύρεστε, γιατί θα τιμωρηθείτε!»**

Είναι τουλάχιστον υποκριτικό να μιλά η κυβέρνηση για αμερόληπτη απονομή της δικαιοσύνης, όταν το ίδιο το κράτος και τα στελέχη του αποφεύγουν να εφαρμόσουν τις δικαστικές αποφάσεις. Ενδεικτικά, παρά τις πολυάριθμες αποφάσεις των Διοικητικών Εφετείων που δικαιώνουν νεοδιόριστους εκπαιδευτικούς ως προς τη μονιμοποίησή τους, το Υπουργείο Παιδείας εξακολουθεί να αρνείται να συμμορφωθεί με αυτές.

Απαιτούμε:

* Την άμεση απόσυρση των αλλαγών στη σύνθεση και λειτουργία των Πειθαρχικών Συμβουλίων. Τη διατήρηση και ενίσχυση της παρουσίας αιρετών στα πειθαρχικά συμβούλια. Η επιτάχυνση των διαδικασιών δεν εμποδίζεται από τους αιρετούς.
* Να παρθούν πίσω όλες οι διώξεις των εργαζομένων που σχετίζονται με τη συνδικαλιστική δράση.
* Να σταματήσουν όλες οι άδικες διώξεις και η στοχοποίηση των εργαζομένων και των σωματείων τους.

